Növekedés a kegyelemben VIII.
Dániel – hűséggel kitartani
Fontos beszélni a kegyelemben való növekedésről. Ám nem elég csupán elvontan látni a tanításokat, hanem szükségünk van arra is, hogy azokat a gyakorlatba ültetve is lássuk. Pál apostol tanítása mellett folyamatosan utalt az életére is, több gyülekezetet is emlékeztetve arra, hogy az ő példáját és gyakorlatát kövessék (1Kor 11,1; Fil 3,17; 1Thessz 1,6 stb.). Az akkori keresztyénekhez hasonlóan nekünk is van jó példákra, szent életű emberekre, akik a gyakorlatban mutatják be nekünk azt, hogy mit jelent Krisztusért élni és halni. Ezért is fontos az, hogy sok keresztyén életrajzot olvassunk, mert ezekben látjuk majd kiábrázolva a kegyelemben való növekedést.
Isten mindezt nagyon jól tudja, ezért a Szentírásban is sok életet tár elénk, amelyek alapján „testközelből” láthatjuk a lelki növekedést. Az elkövetkező három alkalmon három hívő életével fogunk megismerkedni, és levonjuk életükből mindazokat a tanulságokat, amelyek minket is segíthetnek a lelki növekedésben. A lelki nagyító alatt megvizsgált első emberünk Dániel lesz.
1. Szilárd elhatározások

Dániel története nem éppen dicsőségesen kezdődik.

„1Jójákim, Júda királya uralkodásának harmadik esztendejében eljött Nebukadneccar, Babilónia királya Jeruzsálem ellen, és ostrom alá vette. 2Az Úr a kezébe adta Jójákimot, Júda királyát és az Isten háza edényeinek egy részét. Ő pedig elvitte azokat Sineár földjére, az ő istenének házába, és az edényeket az ő istenének kincstárában helyezte el.” (Dán 1,1-2)

E versek a vereségről tudósítanak. Isten népének teljes legyőzéséről. Bár Jeruzsálem teljes pusztulása még nem következett be, de a szent város és az Ígéret földje elesett, a dávidi király fogságban, a Templom szent kincsei egy bálványtemplomban. Mindez Babilon felsőbbrendűségét mutatja Jeruzsálem fölött és Márduk hatalmát Jahveh fölött – legalábbis látszólag. Teljesen megérthetjük, hogy a zsidók szívében a következő gondolat vert gyökeret: „Hogyan énekelnénk az ÚR énekét idegen földön?” (Zsolt 137,4) Hitük megingott, örömük elapadt, az Úr látszólag eltűnt az életükből.

Dániel és társai ilyen körülmények között kerültek a babiloni királyi palotába. Kilátásaik nem voltak rózsásak: ellenséges nép, hamis vallások és hatalmas, zsidókat nem éppen szerető méltóságok vették körül őket. Minden körülmény arra késztethette volna Dánielt, hogy adják fel, és olvadjanak be az idegen kultúrába. De ő nem így tett! 
„De Dániel eltökélte szívében, hogy nem fertőzteti meg magát a király ételével és a borral, amelyből ő ivott, és kérte a főudvarmestert, hogy ne kelljen magát megfertőztetnie.” (Dán 1,8)
Pontosan nem tudjuk, hogy mi állt Dániel döntésének hátterében, a legvalószínűbb az, hogy a királyi ételek bálványoknak lettek felajánlva, így ha Dániel szó nélkül elfogadta volna őket, akkor közösséget vállalt volna a hamis vallással, és megtagadta volna Istenét. A konkrét oknál azonban sokkal fontosabbak számunkra a Dániel döntése mögött álló alapelvek. Dániel kész volt Isten Igéje lapján élni az életét, és elfogadni minden következményt, ami ezzel járt. Dániel számára a keresztyénség nem csupán szokások tömkelege volt, amit le lehet vetni, mint egy ruhát. Az ő szemében a keresztyénség nem csupán a „lehetőségekhez mért legjobb” életstílus volt, ami a körülmények változása esetén módosíthatott. Nem gondolta, hogy a „ha Rómában vagy, élj rómaiakhoz illően” mottó az élet minden területére kiterjed. Kész volt meghúzni a vonalat. Felismerte, hogy Isten Igéje alapján mi a bűn, mi az, ami beszennyezi lelkét. Látta, hogy még az aprónak tűnő dolgoknak is lehetnek örök lelki következménye. Látta, hogy akár az étkezés kérdése is lehet Isten dicsőségére vagy éppen káromlására.  Elhatározta magát, hogy semmi olyat nem tesz, ami ellentétes Isten törvényével, ami gátat épít közé és Isten közé, ami megakadályozza, hogy az Urat teljes szívből szeresse és szolgálja. Tette ezt úgy, hogy a körülményei ellenségesek és nagyon nehezek voltak, Ő maga pedig nagyon fiatal volt. Ez a magatartás egész élete során jellemezte, és óriási jelentősége volt arra, hogy Dániel az a szilárd szentje lett Istennek, akiről olvasunk.
Miért tett így Dániel? Meggyőződésem, hogy a válasz nagyon egyszerű: gyűlölte a bűnt. Hozzá hasonlóan nekünk, Isten újszövetségi szentjeinek is gyűlölnünk kell a bűnt. Meg kell látnunk Pál apostollal együtt, hogy a bűn ellenség. 
„9Én egykor törvény nélkül éltem, a parancsolat megjelenésével azonban életre kelt bennem a bűn, 10én pedig meghaltam, és az a parancsolat, amely életet ígért, halálomra lett. 11Mert a bűn kihasználta a parancsolat által adott lehetőséget, megcsalt engem, és megölt általa. 12De a törvény szent, és a parancsolat szent, igaz és jó. 13Akkor hát a jó halálomra lett nekem? Semmiképpen! De azért, hogy a bűn bűn mivolta nyilvánvaló legyen, a jó által a halált munkálja, hogy így a bűn a parancsolat által igen nagy vétekké legyen.” (Róm 7,9-13)

Ez a bűn igazi természete. Kihasználja a lehetőséget, megcsal és megpróbál megölni. A bűn ellensége Istennek és mindannak, ami kedves Istennek. A bűn édesget, csábít, hívogat, de valójában a bűn hidegvérű gyilkos, amely lelkünket keresi. A bűn bűnössége nem változott keresztyén életünkben sem. Igen, Krisztusban teljes a bűnbocsánatunk. Igen, Krisztus kezéből ki nem ragadhat minket senki. De ez nem jelenti, hogy játszhatnánk a bűnnel! Ez nem jelenti, hogy a bűn kevésbé lenne halálos. Hanem épp ellenkezőleg Isten szentjeit, újjászületett gyermekeit pont az jellemzi, hogy harcolnak a bűnnel, és nem engednek neki. Felismerik lelkük tisztaságának értékét, és nem hagyják magukat átverni. A bűn nagy dolog, még a kis dolgokban lévő bűn is nagy dolog!
Ám e téren volt még egy másik dolog is. Dániel tisztában volt azzal, hogy a világ, amelyben él, ellenséges Istennel. Tudta, hogy a keresztyén élet háború, minden napon tartó háború. Hazájuktól 1500 km-nyire kerültek. Más nyelven beszéltek, más szokásaik voltak, idegen isteneket imádtak. A szentség, tisztaság, istenfélelem ismeretlen fogalmak voltak. Azt, hogy mennyire ellenséges is volt a kultúra, láthatjuk abból is, ahogy nevüket megváltoztatták. 

Dániel azt jelenti, hogy Isten ítéletet hajt végre, ehelyett azt a nevet kapta, hogy Baltazár, azaz: Őrizzen meg Baál. Az Ananiás név jelentése: Isten kegyelmes, de úgy vált ismertté, mint Sidrak, Aku parancsa. Misáel nevét, amely azt fejezte ki, hogy Ki olyan, mint Isten?, finoman Misák-ra változtatták, vagyis: Ki olyan, mint Aku? Azariás jelentése: Isten megsegít, ehelyett a Babilonban kapott neve Abednegó lett, melynek jelentése: Nébó szolgája. Bel, Aku és Nébó egyébként babiloni istenségek voltak.  A cél az volt, hogy elfelejtsék, kik ők, honnan jöttek, milyen Istent szolgáltak – és teljesen beleolvadjanak a világba.

A világ Isten ellen tör. Érzékeiket megpróbálta elvakítani a világi gyönyörökkel, a király ételével és a gazdagsággal – ám közben lelküket akarta megkaparintani. Kényszerítette volna Dániel társait az aranyszobor imádására. Dánielt pedig az oroszlánok vermébe dobta imádsága miatt. Megszoksz vagy meghalsz – ez volt a világ mottója.
A világ azóta sem változott, kedves budapesti gyülekezet. Ma is kínál és kecsegtet. Pénzzel, gyönyörökkel, elismeréssel, kényelemmel. De a természete ugyanaz: el akar pusztítani! Dánielékhez hasonlóan mi is ellenséges környezetben élünk: a világ a lelkünket akarja! Vagyis a bűn gyűlölete mellé oda kell tennünk az Isten ellen törő világ elleni harcot is. Nem lehetünk hűségesek, nem növekedhetünk a kegyelemben, ha kompromisszumot kötünk.
Éppen ezért az étel miatti tisztátalanság sem volt közömbös Dániel számára. Az „Isten dicsőségére élni” nem csupán szlogen volt neki, hanem aprópénzre váltotta azt a hétköznapokban. Ő mindig azt akarta tenni, ami kedves az Ő Mennyei Atyjának. Ehhez kellett igeismeret, hogy tudja, mi a bűn. Ám kellett hozzá lelki erőfeszítés, elhatározás, hogy „bizonyos dolgokat nem lehet egyezkedés tárgyává tenni.”
 
Azt gondolom, hogy sokszor e téren bukunk el. Nem látjuk a bűnt bűnnek annyira, hogy elhatározással, szent fogadalommal erősítsük meg az ellene való harcot. Ha fogadalomról hallunk, talán az újévi, „elkezdett, de nem teljesített” fogadalmak jutnak eszünkbe. Vagy talán Jonathan Edwards hetven, lehetetlennek tűnő elhatározása. Pedig szükségünk lenne nekünk is világosan meghúzni a harci vonalainkat. Különösen azon területeken, ahol könnyebben kísérthetők vagyunk, és gyakrabban elbukunk. Jó lenne konkrétan megfogalmazni, hogyan akarunk harcolni a bűnnel, és milyen dolgokkal nem akarjuk magunkat megfertőztetni. Ám hogyan lesz több a fogadalom egy elkezdett, de nem teljesített próbálkozásnál? Mi adja majd az erőt a kitartáshoz? 
2. Mindvégig Isten jóságában bízva

A válasz újra a kegyelem. Egyedül Isten jósága az, amely képes újra erővel eltölteni a szívünket. Egyedül az Ő jótékonysága az a forrás, ami által leküzdhetjük életünk bűneit, és kitarthatunk elhatározásainkban. A kegyelem erősen jelen van Dániel könyvében. Nem csak a szavakban, hanem Dániel és társai tettének indítékaiban. Gondoljunk csak arra az esetre, amikor Dániel társait a király elé viszik!
„17Íme, a mi Istenünk, akit szolgálunk, ki tud minket szabadítani az égő, tüzes kemencéből és a te kezedből is, ó, király, ki tud szabadítani minket. 18De ha nem tenné is, legyen tudtodra, ó, király, hogy mi a te isteneidet nem tiszteljük, és az aranyszobrot, amelyet fölállíttattál, nem imádjuk.” (Dán 3,17-18)
Milyen ember mondhatja azt, hogy akkor is kitartok, ha Isten nem ment meg a tüzes kemencéből? Csak olyan, aki még halál esetén is meg van győződve Isten jóságáról. Az, aki számára az élet ajándékainál sokkal többet jelent Isten közelsége. Dániel barátai szerették Istent jobban, mint az életüket. Felmérték, hogy Isten nem okoz kárt még akkor sem, ha elvesz dolgokat vagy nehézséget ad. Dáviddal együtt bátran mondhatták, hogy „bizony jóságod és kegyelmed követ engem életem minden napján.” (Zsolt 23,6)
Ugyanezt a hálát tapasztalhatjuk Dániel életében is. Jobban ragaszkodott Istenéhez, mint életéhez, ezért nem hagyta abba az imádságot még akkor sem, amikor ez halálbüntetéssel járt. Sőt, amikor bűnbánó imádságában Istenhez kiált, az első dolog, amit megemlít, az Ő szeretete.

„Ó, Uram, nagy és félelmes Isten, aki megtartja a szövetséget és az irgalmat azok iránt, akik őt szeretik és teljesítik parancsolatait!” (Dán 9,4)
Dániel Isten lekötelezettje volt. Látta magát, mint bűnös embert – de ennél a ténynél élesebb volt az elméjében Isten hűsége és irgalma. Dániel Istene egy bűnbocsátó, népét szerető, róluk gondot viselő Úr volt, aki nem felejti el a szövetségét, hanem kitart mellette.
Ha van jellemvonása Istennek, amely fényesebben ragyog az Újszövetségben, az pont az Ő szeretete. Dániel is látta Isten szeretetét, de mit mondunk mi, akik láthattuk már testet ölteni Isten Fiát azzal a céllal, hogy életét adja lázadó népéért? Dániel is látta Isten hűségét, hogy a hetven évnyi fogság után az Úr majd visszavezeti őket Jeruzsálembe – de mit mondunk mi, akik számára Isten hűsége az örökkévalósággal van lefestve: „sem halál, sem élet, sem angyalok, sem fejedelemségek, sem jelenvalók, sem eljövendők, sem hatalmasságok, sem magasság, sem mélység, sem semmi más teremtmény nem szakíthat el minket Isten szeretetétől, amely Jézus Krisztusban, a mi Urunkban van.” (Róm 8,38-39)?
Kedves budapesti gyülekezet, ez az Isten a mi Istenünk. Érezzétek és lássátok meg Isten jóságát. Értékeljétek naponta az Ő bűnbocsánatát. Töltsön el hálával, ha Szentlelke erőt adott a jó cselekvésére! Örüljetek, ha anyagi vagy lelki ajándékokat kaptatok! Vegyétek észre az apró dolgokat is – hiszen mindezek mögött a mi Urunk áll, akitől származik minden jó adomány és tökéletes ajándék (Jak 1,17).
3. Kitartás a kegyelmi eszközökben

Mi őrizhet meg mindvégig közel Isten kegyelméhez? Természetesen a kegyelem – ám Isten úgy rendelte, hogy kegyelmét különböző eszközök által közvetítse. Lelki jólétünk függ attól, hogy mennyire vagyunk fegyelmezettek az imádságban és az igetanulmányozásban. 
Dániel mindkét területen jó példával jár előttünk. Amikor először kerültek életveszélybe, mert a király meg akarta öletni az összes bölcset, Dániel arra kérte társait, hogy imádságban könyörögjenek kegyelemért. Amikor Isten megfejtette neki az álmot, az első dolga az volt, hogy imádkozott, és áldotta az egek Urát. Majd később, már nyolcvan éves fejjel ellenségei azt az egyetlen „kivetnivalót” találták benne, hogy naponta háromszor imádkozott és dicsérte Istenét. 
Figyeljük meg, hogy Dániel fegyelmezett volt az imádságban. Nemcsak különleges helyzetekben könyörgött, és nem csak nagy szabadításokkor adott hálát. Hanem azt olvassuk: „Amikor pedig Dániel megtudta, hogy elkészült az írás, bement a házába. Felső szobájának ablakai pedig nyitva voltak Jeruzsálem felé, és ő napjában háromszor térdre borult, könyörgött, és dicsérte Istenét ugyanúgy, ahogy azelőtt is tette.” (Dán 6,10) Fegyelmezettek vagyunk-e Dánielhez hasonlóan az imádságban? Megvannak-e az imádság megszabott periódusai a napunkban? 
Továbbá Dániel nemcsak az imádságban, hanem az igeolvasásban is fegyelmezetten járt. Isten Igéjének ismerete tette képessé arra, hogy megkülönböztesse a tisztátalant a tisztától. Imádságaiban a Szentírás szavai tükröződnek vissza – vagyis elméjét, gondolkodását áthatotta Isten szava. Élete végén azt látjuk, hogy az imádság mellett az Írás kutatója is volt, tanulmányozta a kortársnak mondható Jeremiás tekercseit, és megértette belőlük, hogy a hetven éves fogság a végéhez közeledett. Ez az ismeret nem csupán segített őt az igaz életben, hanem növelte csodálatát Isten szeretete iránt, és tovább buzdította az imádságra.
Kedves budapesti gyülekezet, kívánom, hogy tanuljunk Dánieltől, és mi is húzzuk meg a bűntől távoltartó határvonalainkat, és a Szentíráson és imádságon keresztül még mélyebben merüljünk el Isten kegyelmében – hogy ezen keresztül növekedhessünk lelkiekben. Ámen.
� A. W. Tozer: Man: The Dwelling Place of God, 165-168. old. Idézi S. Ferguson: Növekedés a kegyelemben, 97. old.

